Sagredo: “Paterna es convertirà en referent nacional en matèria de discapacitat després de la renovació de la piscina municipal”
18/11/2015

# Sagredo: “Paterna es convertirà en referent nacional en matèria de discapacitat després de la renovació de la piscina municipal”

[![L'alcalde junt amb el gerent del Patronat intermunicipal Francisco Esteve de Paterna, Arturo Riquelme i el regidor d'Esports, José Manuel Mora](/images/noticias/2015/11/sagredo-mora-riquelme.jpg)](/images/noticias/2015/11/sagredo-mora-riquelme.jpg)

18.11.2015

L’alcalde de Paterna anuncia que “un dels vasos d’aigua estarà plenament preparat per a persones amb qualsevol tipus de discapacitat i mobilitat reduïda”

L’Alcalde de Paterna, Juan Antonio Sagredo, ha afirmat que la piscina municipal de la carretera de Manises “es convertirà en un referent nacional en matèria de discapacitat després de la renovació de les instal•lacions” Així ho ha anunciat el primer edil, qui ha visitat este matí estes dependències esportives junt amb el gerent del Patronat intermunicipal Francisco Esteve de Paterna, Arturo Riquelme, acompanyat del regidor d’Esports, José Manuel Mora, i de diversos membres del centre Francisco Esteve.

L’alcalde de Paterna ha avançat que “incorporarem totes les facilitats existents en l’actualitat perquè persones amb qualsevol tipus de discapacitat i amb mobilitat reduïda puguen disfrutar de les piscines”. En este sentit, Sagredo ha subratllat que els tècnics han previst la instal•lació de rampes en tot el recinte, la inclusió de grues descendidores en les piscines, així com cadires amfíbies, una proposta del Patronat Francisco Esteve de Paterna que serà incorporada al projecte per a facilitar la mobilitat dels usuaris.

Juan Antonio Sagredo ha recalcat que “un dels vasos d’aigua estarà plenament preparat perquè tota persona, siga quin siga el seu grau de discapacitat, puga disfrutar de la piscina”. Un aspecte que requerirà d’un important esforç inversor, xifrat en 1,7 milions d’euros, i que permetrà un ús totalment universal i accessible per a qualsevol persona.

El gerent del patronat intermunicipal Francisco Esteve de Paterna, Arturo Riquelme, ha valorat positivament esta iniciativa del Govern socialista de Paterna i ha mostrat la seua disponibilitat per a col•laborar en el projecte, proposant possibles millores i protegint la necessitat de fer accessibles estes instal•lacions públiques.

La reforma suposarà també una renovació integral dels vestidors, que s’ampliaran i seran més accessibles. Es construirà una zona de paellers i s’habilitarà la piscina municipal perquè puga utilitzar-se durant tot l’any i no sols a l’estiu.